Pohjalaisesta ginistä tulee maailman parasta GT:tä | Pippuri.fi | Iltalehti.fi
Pohjalaisesta ginistä tulee maailman parasta GT:tä
Torstai 23.7.2015 klo 10.22 (päivitetty klo 15.14)
Pohjalainen gini palkittiin maailman parhaana. Menestyksen takana on kolme ystävää.
Tislaajamestari Kalle Valkonen on yksi Kyrös Distilleryn perustajista. (VEERA KUJALA)
Kyrö Distillery:
- Perustettu Rye Rye Oy vuonna 2012. Aputoiminimi Kyrö Distillery vuonna 2013.
- Ruistisle Juuri ensimmäisenä pulloihin pääsiäisenä 2014.
- Viisi perustajaa: Miika Lipiäinen, Mikko Koskinen, Miko Heinilä, Kalle Valkonen ja Jouni Ritola.
- Neljä täysiaikaista työntekijää, joista kolme on omistajia.
- Neljä tuotetta: ruistisleet Juuri ja Verso sekä ginit Napue ja Koskue.
- Ensimmäinen ruisviski valmistuu kolmen vuoden kypsytyksen jälkeen vuonna 2017, jolloin Suomi täyttää 100 vuotta.
- Toimii entisessä Kyrönmaan osuusmeijerissä, joka on tunnettu juustolana toimiessaan Oltermannista.
- Pop up -ravintola Kyrönmaan Matkailun Edistämiskeskus toiminut Helsingissä, mutta siirretty nyt samoihin tiloihin tislaamon kanssa Isoonkyröön.
- Lauantaina klo 17 Kyrö Distillery järjestää nykytaideteoksen Checkpoint Helsingin ja Taiteen edistämiskeskuksen kanssa. Perttilän sillalla Isossakyrössä sytytetään 100 savupanosta.
Voitokkaan Napue-ginin taustalla on entisen Kyrönmaan osuusmeijerin tiloissa toimiva Kyrö Distillery, joka palkittiin tänään Gin tonic Wine and Spirits Competitionin Gin and Tonic -kisassa. Isokyröläisen tislaamon gini voitti Gin & Tonic -sarjan.
Kuten moni suomalainen menestystarina, Napue-ginin tarina alkunsa saunasta. Ystävykset Mikko Koskinen, Miko Heinilä ja Miika Lipiäinen kerääntyivät saunomaan yhdessä.
Viskiharrastaja Miika oli juuri palannut Lontoon viskimessuilta, jossa hän oli saanut maistaa ruisviskiä. Miehet pohtivat, miksei suomalaista ruista ole täällä ymmärretty yhdistää premium-tuotteeksi.
Idea ruisviskistä ja suomalaisen viskitislaamon perustamisesta tuntui hyvältä vielä aamullakin.
Yrityksen ensimmäinen tuote, Juuri-niminen tynnyrikypsyttämätön ruistisle saatiin pulloihin pääsiäisenä 2014.
Lapsuuden kesämaisema Napuen aromiksi
Samaan aikaan yrityksen seuraava tuote, Napue-gin, oli jo kehitteillä.
Koskisen mukaan ginin kehitys ei ole yksinkertaista. Koskinen tuoksutteli noin kolmenkymmenen kasvin aromia ja teki kasvitisleitä yhdessä tislaajamestari Kalle Valkosen kanssa pohtiessaan täydellistä aromia Napue-ginille.
- Koivunlehtien, katajanmarjojen ja mesiangervojen tuoksu toivat minulle mieleen lapsuuden kesät. Meillä oli mökki tynnyrisaunoineen jylhän kuusimetsän rajassa puron varrella kesäniityllä. Mesiangervo toi mieleeni kesäniityn, katajanmarjat taas korpikuusimetsän ja koivunlehtitisle tuoksui saunavihdalta, Koskinen selittää.
Napueen valikoitui kahdentoista perinteisen gin-yrtin lisäksi neljä itse kerättyä suomalaista yrttiä.
- Napue valmistetaan hieman perinteisestä gininvalmistuksesta eroavalla tavalla. Yrttikorissa on tislauksen aikana kaksi yrttiä. Kymmenen yrttiä haudutetaan ja Napue viimeistellään tuoreilla koivunlehdillä, mesiangervolla, karpalolla ja tyrnillä, Koskinen paljastaa.
Ensimmäiset tipat Napue-giniä maisteltiin juhannusviikolla vuonna 2014. Elokuussa Napue saatiin ravintoloihin ja marraskuussa Alkoon.
Napue suositellaan nautittavan seuraavalla reseptillä: Lasi täyteen jäitä, 4cl Napueta, 12cl Fever Tree Indian tonic -juomaa, kotimaisia karpaloita ja rosmariininoksa. (VEERA KUJALA)
Juttua muokattu klo 15.14: kuvaajan nimi korjattu